b'\n_START_ARTICLE_\nFranz Walter Stahlecker\n_START_PARAGRAPH_\nFrancas Valteris \xc5\xa0talekeris (vok. Franz Walter Stahlecker; 1900\xc2\xa0m. spalio 10 d., \xc5\xa0ternenfelse, Vokietijoje\xc2\xa0\xe2\x80\x93 1942\xc2\xa0m. kovo 23 d., Krasnogvardeiske, Rusijoje)\xc2\xa0\xe2\x80\x93 SS karininkas (brigadefiureris), A operatyvin\xc4\x97s grup\xc4\x97s vadas, vienas i\xc5\xa1 Holokausto vykdytoj\xc5\xb3.\n_START_SECTION_\nAnkstyvoji karjera\n_START_PARAGRAPH_\n\xc4\xaesigijo administracinio juristo i\xc5\xa1silavinim\xc4\x85. 1919\xe2\x80\x931920\xc2\xa0m. \xc5\xa0talekeris buvo prie\xc5\xa1\xc5\xbeydi\xc5\xa1kos organizacijos Deutschv\xc3\xb6lkischer Schutz und Trutzbund ir ultranacionalistin\xc4\x97s teroristin\xc4\x97s organizacijos Organisation Consul narys. 1932\xc2\xa0m. \xc4\xafstojo \xc4\xaf Naci\xc5\xb3 partij\xc4\x85. 1934\xc2\xa0m. buvo paskirtas Viurtembergo \xc5\xbeem\xc4\x97s gestapo vadovu, o netrukus buvo paskirtas \xc4\xaf pagrindin\xc4\xaf Sicherheitsdienst (SD) \xc5\xa1tab\xc4\x85. 1938\xc2\xa0m., po an\xc5\xa1liuso, \xc5\xa0talekeris tapo Dunojaus rajono (Viena) SD vir\xc5\xa1ininku. V\xc4\x97liau gavo SS \xc5\xa1tandartenfiurerio laipsn\xc4\xaf._NEWLINE_V\xc4\x97liau dirbo Bohemijos ir Moravijos protektorate, o 1940\xc2\xa0m.\xc2\xa0\xe2\x80\x93 Norvegijoje, kur tarnaudamas gavo SS oberfiurerio laipsn\xc4\xaf. U\xc5\xbesienio reikal\xc5\xb3 ministerijoje dirbo patar\xc4\x97ju nuo 1940\xc2\xa0m. lapkri\xc4\x8dio m\xc4\x97n. 14 d. iki 1941\xc2\xa0m. bir\xc5\xbeelio 18 d. Nors jis nebuvo Ryt\xc5\xb3 klausim\xc5\xb3 \xc5\xbeinovas, jis vadovavo \xe2\x80\x9eYpatingam biurui Indijos klausimais\xe2\x80\x9c. 1941\xc2\xa0m. vasario m\xc4\x97n. 6 d. jam buvo suteiktas SS brigadefiurerio laipsnis. 1941\xc2\xa0m. kovo m\xc4\x97n. vadovavo \xc5\xbevalgybinei veiklai Belgrade.\n_START_SECTION_\nVeikla Pabaltijyje\n_START_PARAGRAPH_\nFranz Walter Stahlecker, kaip ir dauguma kit\xc5\xb3 auk\xc5\xa1t\xc5\xb3 RSHA pareig\xc5\xabn\xc5\xb3, nesutiko savanori\xc5\xa1kai vykti \xc4\xaf Ryt\xc5\xb3 fronto u\xc5\xbenugar\xc4\xaf ir vadovauti operatyvinei grupei._NEWLINE_1941\xc2\xa0m. gegu\xc5\xbe\xc4\x97s\xc2\xa0\xe2\x80\x93 bir\xc5\xbeelio m\xc4\x97n. Pretzch miestelyje dalyvavo operatyvini\xc5\xb3 grupi\xc5\xb3 apmokyme. 1941\xc2\xa0m. bir\xc5\xbeelio m\xc4\x97n. jis gavo SS brigadefiurerio ir policijos generolo majoro laipsn\xc4\xaf ir buvo paskirtas vadovauti Einsatzgruppe A, kuriai buvo pavesta i\xc5\xa1\xc5\xbeudyti \xc5\xbeydus, \xc4\x8digonus, komunistus ir kitus \xe2\x80\x9enepageidaujamus\xe2\x80\x9c. Bir\xc5\xbeelio 23 d. jisai atvyko \xc4\xaf Til\xc5\xbe\xc4\x97s gestapo b\xc5\xabst\xc4\x85 ir liep\xc4\x97 jo vadovui Hans-Joachim Bohme 25\xe2\x80\x93kilometr\xc5\xb3 pasienio ruo\xc5\xbee \xe2\x80\x9ene\xc4\xafprastai pasielgti\xe2\x80\x9c su visais \xc5\xbeydais, \xc4\xafskaitant moteris ir vaikus, taip pat su \xc4\xaftariamais lietuviais komunistais. Jam tvirtino, kad taip nurod\xc4\x97 fiureris. I\xc5\xa1 viso, iki 1941\xc2\xa0m. liepos 18 d., 3302 \xc5\xbemon\xc4\x97s buvo su\xc5\xa1audyti, beveik visi \xc5\xbeydai. \xc5\xa0talekeris v\xc4\x97liau kelis kartus primin\xc4\x97 Bohme b\xc5\xabtinai kartu su\xc5\xa1audyti moteris ir vaikus kada jisai \xc5\xa1ito veng\xc4\x97. \xc5\xa0talekeris taip pat nurod\xc4\x97 A operatyvin\xc4\x97s grup\xc4\x97s III skyriaus vadui Karl Tschierschky, kad \xc5\xbeudytini visi \xc5\xbeydai, j\xc5\xb3 tarpe moterys ir vaikai. Bir\xc5\xbeelio 25 d. jo vadovaujama vokie\xc4\x8di\xc5\xb3 saugumo policijos ir SD operatyvin\xc4\x97 grup\xc4\x97 A su prie\xc5\xa1akiniais vermachto daliniais pasiek\xc4\x97 Kaun\xc4\x85 ir \xc4\xafk\xc5\xabr\xc4\x97 \xc4\x8dia savo \xc5\xa1tab\xc4\x85._NEWLINE_1941\xc2\xa0m. liepos 5 d. savo at\xc4\x85skaitoje prane\xc5\xa1\xc4\x97 Reinhardui Heydrichui, jog i\xc5\xa1 vietini\xc5\xb3 gyventoj\xc5\xb3 suburti pagalbin\xc4\x97s policijos junginiai ir taip pat du padaliniai ypatingoms u\xc5\xbeduotims. Tai buvo Tautinio darbo apsaugos bataliono dvi kuopos, kurioms vadovavo voldemarininkai ir kurios vykd\xc4\x97 liepos 4 d. ir 6 d. \xc5\xbeudynes VII Kauno forte._NEWLINE_Veik\xc4\x97 Lietuvoje, Latvijoje, Estijoje ir taip pat Rusijoje iki Leningrado. 1941\xc2\xa0m. \xc5\xbeiem\xc4\x85 jis prane\xc5\xa1\xc4\x97 Berlynui, jog Einsatzgruppe A buvo i\xc5\xa1\xc5\xbeud\xc5\xbeiusi apie 249 420 \xc5\xbeyd\xc5\xb3. Savo dviejose at\xc4\x85skaitose savo veikla grind\xc4\x97 \xe2\x80\x9eesminiu nurodymu\xe2\x80\x9c ko i\xc5\xa1samiau pa\xc5\xa1alinti \xc5\xbeydus. 1941\xc2\xa0m. spalio 15 d. at\xc4\x85skaita tur\xc4\x97jo slaptumo \xc5\xbeym\xc4\x99 (Geheime Reichssache), ta\xc4\x8diau buvo i\xc5\xa1platinta 40 kopij\xc5\xb3. D operatyvin\xc4\x97s grup\xc4\x97s vadovas O.Ohlendorfas suabejojo pateiktais skai\xc4\x8diais, manydamas, kad jie smarkiai padidinti, siekiant \xc4\xafsiteikti SS reichsfuehrer Heinrichui Himleriui._NEWLINE_Kartu su jam pavald\xc5\xbeiu Sonderkommando 1a vadovu Martinu Sandbergeriu did\xc5\xbeiavosi, kad Estija buvo pirmasis naci\xc5\xb3 okupuotas kra\xc5\xa1tas, kuriame nebebuvo \xc5\xbeyd\xc5\xb3._NEWLINE_Valteris \xc5\xa0talekeris \xc5\xbeuvo kovoje su soviet\xc5\xb3 partizanais netoli Krasnogvardeisko.'